अक्सर लीक से हटकर बनी ऐसी फिल्में जिनका बॉक्स ऑफिस पर ज्यादा क्रेज न हो, फिल्म में ऐसे स्टार्स हो जिनकी टिकट खिड़की पर डिमांड न हो, ऐसी फिल्मों को रिलीज करने से हर कोई कतराता है। यही वजह रही कि पिछले साल ही पूरी होने के बावजूद इस फिल्म को सिनेमाघरों तक पहुंचने में लंबा वक्त लग गया। पिछले साल मुंबई के मामी फिल्म फेस्टिवल में इस फिल्म की स्पेशल स्क्रीनिंग के वक्त इस फिल्म का क्रेज उस वक्त नजर आया जब इसकी स्क्रीनिंग के वक्त पूरा हॉल खचाखच भरा नजर आया तो फिल्म खत्म होने के बाद दर्शकों ने सीटों से खड़े होकर हॉल में मौजूद फिल्म के लीड स्टार राजकुमार राव और डायरेक्टर विक्रमादित्य मोटवानी के लिए तालियां बजाई। बेशक, यह फिल्म दर्शकों की एक ऐसी क्लास की कसौटी पर ही खरा उतरने का दम रखती है जो लीक से हटकर कुछ ऐसा देखने की चाह में थिअटर का रुख करते हैं, जो सच्चाई और वास्तविकता के बेहद नजदीक हो। अगर 'ट्रैप्ड' की बात की जाए तो यह एक ऐसी घटना पर बनी फिल्म है जिस पर आप आसानी से यकीन कर लेंगे। बेशक, फिल्म का क्लाइमैक्स कुछ ड्रामाई लगता है, लेकिन इसके बावजूद फिल्म ऐसे दर्शकों को अंत तक बांधने का दम रखती है, जिनमें मुंबइया मसाला, ऐक्शन, रोमांटिक फिल्मों की भीड़ से हटकर कुछ नया देखने की चाह हो। इस फिल्म के टेस्ट को देखते हुए मेकर्स ने फिल्म को सिंगल स्क्रीन्स में नहीं, बल्कि मल्टिप्लेक्सों में ही रिलीज किया है। इस फिल्म की कहानी की डिमांड के मुताबिक, डायरेक्टर ने फिल्म में इंटरवल नहीं दिया। अगर आप भी इस फिल्म को पूरा इंजॉय करना चाहते हैं और खुद को फिल्म के साथ बांधकर रखते हुए फिल्म देखना चाहते हैं तो आप फिल्म देखते वक्त हॉल से बाहर न जाएं। फिल्म की शुरुआत कुछ सुस्त है, लेकिन शुरुआती बीस मिनट के बाद आप कहानी और लीड किरदार के साथ बंध जाते हैं। कहानी : शौर्या (राज कुमार राव) और नूरी (गीताजंलि थापा) एक-दूसरे से प्यार करते हैं। शौर्या एक कंपनी में सर्विस करता है। हालात ऐसे बनते हैं कि शौर्या को एक दिन में शादी करनी है और उसे इसके लिए पहले रहने के लिए फ्लैट चाहिए। शौर्या का बजट पंद्रह हजार से ज्यादा नहीं बन रहा, ऐसे में मुंबई में कई एजेंट से मिलने के बाद भी शौर्या को इस किराए पर फ्लैट नहीं मिल रहा। ऐसे में शौर्या को एक एजेंट शहर से कुछ दूर कानूनी विवादों के चलते करीब दो साल से खाली स्वर्ग अपार्टमेंट की पैंतीसवी मंजिल पर एक फ्लैट किराए पर देता है। इस अपार्टमेंट में शौर्या के अलावा और कोई नहीं है। अपार्टमेंट के मेन गेट पर एक बूढ़ा वॉचमैन है, जिसे बहुत कम सुनाई देता है। शौर्या इस फ्लैट को किराए पर ले लेता है। फ्लैट में रात गुजारने के बाद शौर्या सुबह जाने की तैयारी कर रहा है। शौर्या ने फ्लैट के मेन गेट पर चाबी लगाई हुई है, अचानक उसे एकबार फिर फ्लैट के अंदर जाना पड़ता है, तभी तेज हवा के एक झोंके से फ्लैट का दरवाजा बंद हो जाता है, चाबी बाहर लटकी रह जाती है। अपार्टमेंट की पैंतीसवी मंजिल पर फंसे शौर्या का मोबाइल फोन भी जवाब दे देता है, अब उसके पास यहां से बच निकलने का कोई रास्ता नहीं है। ऐक्टिंग : पूरी फिल्म शौर्या यानी राजकुमार राव के कंधों पर टिकी है। इस फ्लैट में शौर्या के पास पीने के लिए पानी नहीं, खाने के लिए कुछ नहीं है, ऐसे हालात में पल-पल जिंदगी की जंग हारते बेबस इंसान के किरदार को राव ने अपनी शानदार ऐक्टिंग से जीवंत कर दिखाया है। भूख के चलते फ्लैट में कीड़े-मकड़े खाने के सीन आपको हतप्रभ कर देंगे। राव की प्रेमिका बनी गीताजंलि थापा के पास करने के लिए कुछ नहीं था। निर्देशन : नामी स्टार्स के साथ लुटेरा बनाने के बाद विक्रमादित्य मोटवानी ने लंबे अर्से बाद इस फिल्म के निर्देशन की कमान संभाली, स्क्रिप्ट की डिमांड के मुताबिक, मोटवानी खरे उतरे हैं। ऐसी फिल्में देखने वालों की क्लास अलग होती है और इस क्लास की कसौटी पर विक्रमादित्य खरे उतरेंगे। क्यों देखें : अगर कुछ नया और अलग देखने के शौकीन हैं तो फिल्म आपको पंसद आ सकती है। टाइमपास, ऐक्शन, थ्रिलर, रोमांटिक मसाला फिल्मों के शौकीनों के लिए फिल्म में कुछ भी नहीं।